Hanasaaren kulttuurikeskus

**Hanasaari – ruotsalais-suomalainen kulttuurikeskus** () on Suomen valtion omistama ja Suomalais-ruotsalaisen kulttuurirahaston ylläpitämä kulttuurikeskus Espoon Hanasaaressa. Kulttuurikeskuksen lisäksi Hanasaaressa on hotelli, kokoustiloja ja ravintola. Gunvor Kronman on toiminut kulttuurikeskuksen johtajana vuodesta 2003.

## Tehtävä ja historia
Hanasaaren tehtävänä on edistää Suomen ja Ruotsin välistä yhteistyötä kulttuurin, koulutuksen, yhteiskunnan ja elinkeinoelämän aloilla. Se toimii yhteiskunnallisen keskustelun herättäjänä ja tarjoaa paikan kansainväliselle yhteistoiminnalle. Vuosittainen kävijämäärä on noin 100&nbsp;000.

Kulttuurikeskusta alettiin suunnitella 1960-luvulla, kun Suomen ja Ruotsin hallitukset perustivat Suomalais-ruotsalaisen kulttuurirahaston: Suomen juhliessa itsenäisyyden 50-vuotisjuhlaa vuonna 1967 Ruotsi ilmoitti antavansa sota-aikojen lainoja anteeksi 100 miljoonan kruunun edestä. Kulttuurikeskuksen sijainnista käytiin vääntöä Suomenlinnan ja Hanasaaren välillä, kunnes paikaksi valikoitui lopulta jälkimmäinen eduskunnan äänestettyä asiasta. Hanasaaren tontin omisti ennen kulttuurikeskusta Åbo Akademi, joka myi sen Suomen valtiolle. Rakennuksen on suunnitellut arkkitehti Veikko Malmio ja alkuperäinen sisustus on professori Yrjö Sotamaan suunnittelema. Kulttuurikeskuksen vihkivät käyttöön Ruotsin kuningas Kaarle XVI Kustaa ja tasavallan presidentti Urho Kekkonen 1. kesäkuuta 1975. 

Hanasaaren kulttuurikeskus on Suomalais-ruotsalaisen kulttuurirahaston alainen toimija, joka perustettiin vuonna 1975. Kulttuurikeskuksella on kaksi toiminta-aluetta: ohjelmatoiminta ja kokoushotelli. Myös kulttuurirahaston hallinnon toimitilat ovat Hanasaaressa. 

Lisäksi Hanasaaressa hallinnoidaan Norjaan, Tanskaan ja Islantiin suuntautuneiden kahdenvälisten kulttuurirahastojen toimintaa opetus- ja kulttuuriministeriön toimeksiannosta. 

Toimintaa johtaa kolmivuotiskaudeksi nimetty johtokunta, johon kuuluu viisi jäsentä Ruotsista ja viisi Suomesta. Suomalaisista jäsenistä yksi on johtokunnan puheenjohtaja, jonka nimittää Suomen kulttuuriministeri; muut jäsenet nimittää Suomalais-ruotsalainen kulttuurirahasto. Johtokunnan puheenjohtaja 2013–2015 oli kansanedustaja Kimmo Sasi.

Kuningas Kaarle Kustaa ja tasavallan presidentti Sauli Niinistö uudelleenvihkivät remontoidun kulttuurikeskuksen 1. kesäkuuta 2017 Tanskan kuningatar Margareeta II:n, Norjan kuningas Harald V:n:n ja Islannin presidentti Guðni Thorlacius Jóhannessonin läsnä ollessa osana Suomen itsenäisyyden 100-vuotisjuhlallisuuksia.

## Hanasaaren johtokunnan puheenjohtajat ja johtajat
Johtokunnan puheenjohtajat:
* Kalervo Siikala 1973–1993
* Mirja Saari 1994–2003
* Esko Aho 2004–2008
* Kimmo Sasi 2009–2025

Johtajat:
* Pär Stenbäck 1974–1985
* Ann Sandelin 1985–1990
* Anna-Maija Marttinen 1991–2003
* Gunvor Kronman 2003–

## Taidekokoelma
Keskuksessa on myös merkittävä taidekokoelma. Se koostuu melkein 300 yksittäisestä taideteoksesta, joista suurin osa on hankittu Ruotsista tulleiden lahjoitusten turvin. Taidetta on niin itse kulttuurikeskuksen sisätiloissa kuin sen tontilla sijaitsevassa erillisessä taidepuistossa. Kokoelma painottaa suomalaista ja ruotsalaista kuvataidetta 1970-luvulta lähtien.

## Katso myös

* Luettelo eri maiden kulttuurikeskuksista Suomessa

## Lähteet